**Tasavallan palatsi** (valkoven. Палац Рэспублікі,  *Palats Respubliki*, ven. Дворец Республики,  *Dvorets Respubliki*) on Valko-Venäjän pääkaupunki Minskin keskustassa Lokakuun aukiolla sijaitseva kongressi- ja kulttuuritalo, joka tunnetaan esimerkiksi virallisten vastaanottojen, konsertti- ja teatteriesityksien tapahtumapaikkana. Se on yhdessä ympäröivän aukion kanssa usein keskeinen tila Valko-Venäjän tasavallan seremoniallisten ja suurten julkisten tapahtumien järjestelyissä.

Ajatus tasavallan kulttuuripalatsista lähti liikkeelle 1980-luvulle tultaessa ja Valko-Venäjän SNL:n silloinen johtaja eli maan kommunistisen puolueen keskuskomitean ensimmäinen sihteeri Pjotr Mašerov ryhtyi ajamaan sitä. Vuonna 1982 järjestettiin suunnittelukilpailu Tasavallan palatsista; kisan voitti valtiollinen Belgosprojekt. Vuonna 1984 aloitettiin tarkempi kulttuuripalatsin ja ympäröivän Lokakuun aukion arkkitehtoninen suunnittelu arkkitehti M. Pirogovin johdolla apunaan arkkitehdit V. Danilov, L. Zdanevitš, L. Moskalevitš, V. Novikov, N. Turljuk, V. Usimov ja A. Šabalin. Palatsin rakennustyöt käynnistyivät 1985, mutta ne keskeytyivät useaksi vuodeksi Neuvostoliiton romahtamisen ja taloustilanteen kurjistumisen seurauksena. Töitä jatkettiin uudelleen vuonna 1995. Rakennus otettiin osittaiseen käyttöön 3. lokakuuta 1997 ja se valmistui kokonaisuudessaan 31. joulukuuta 2001.

Tasavallan palatsissa on suuressa salissa on istuinpaikka 2 700 katsojalle. Pienestä salista löytyvät tilat 470 hengelle ja konferenssihuoneesta 70 hengelle. Rakennuksen lehdistökeskukseen on varattu työpöytä 30 toimittajalle. Rakennuksessa on myös kahvio, ravintola (baari) ja erilaisia aula- ja näyttelytiloja. Tasavallan palatsin tapahtumien lipunmyynti on avoinna päivittäin kello 9–21.45, kahvila ja ravintola kello 12–24. Tapahtumiin voi ostaa pääsylippuja myös netin välityksellä.

Lähteet
-------

1. 1 2  O nas Palace of the Republic, palace.by.  Arkistoitu 5.9.2013. Viitattu 15.9.2013. (venäjäksi)
2. 1 2  History Palace of the Republic, palace.by.  Arkistoitu 28.10.2014. Viitattu 15.9.2013. (englanniksi)
3. 1 2  S. N. Maštšeno: *Minsk i okrestnosti (Minsk and Surroundings)*, s. 88 Tasavallan palatsi. Višeišaja škola, Minsk, 2008. ISBN 978-985-06-1420-9. (venäjäksi) ja (englanniksi)
4. ↑  The architectural ensemble of Independence Avenue - the main thoroughfare of Minsk City (Nimien translitterointi pohjautuu osaksi artikkelin venäjänkieliseen versioon) Valko-Venäjän valtio, gov.by. Viitattu 15.9.2013. (englanniksi)
5. ↑  Big hall Palace of the Republic, palace.by.  Arkistoitu 28.10.2014. Viitattu 15.9.2013. (englanniksi)
6. ↑  Small hall Palace of the Republic, palace.by.  Arkistoitu 28.10.2014. Viitattu 15.9.2013. (englanniksi)
7. ↑  Conference hall Palace of the Republic, palace.by.  Arkistoitu 28.10.2014. Viitattu 15.9.2013. (englanniksi)
8. ↑  Press Center Palace of the Republic, palace.by.  Arkistoitu 13.4.2014. Viitattu 15.9.2013. (englanniksi)

Aiheesta muualla
----------------

* Kuvia tai muita tiedostoja aiheesta **Tasavallan palatsi (Minsk)** Wikimedia Commonsissa

 (Huom. uudehko, ei-vapaan panoraaman teos)

* Лукашенко: Дворец Республики — один из главных символов современной Беларуси (10/2007) (venäjäksi) (naviny.by)